Κυριάκος Κουρέας

Ο Κυριάκος Κουρέας είναι Κύπριος ποδοσφαιριστής που αγωνιζόταν στο χώρο της άμυνας.

Καριέρα 
Ο Κυριάκος Κουρέας ξεκίνησε την καριέρα του από την αναπληρωματική ομάδα της Νέας Σαλαμίνας σε ηλικία 16 ετών. Στα 17 του χρόνια εντάχθηκε στην πρώτη ομάδα, όπου και καθιερώθηκε. Στη Νέα Σαλαμίνα Αμμοχώστου παρέμεινε για έξι ποδοσφαιρικές περιόδους. Ήταν μέλος της ιστορικής ομάδας που διεκδίκησε το νταμπλ την περίοδο 1965-1966.

Στο τέλος του Φεβρουαρίου 1970 εντάχθηκε για λίγους μήνες στον Ελληνο-Αμερικανικός Άτλας Νέας Υόρκης (κάποιες πηγές αναφέρουν τον Παγκύπριο-Ελευθέρια Νέας Υόρκης), ο οποίος αποτέλεσε τον ενδιάμεσο σταθμό για την είσοδο του στο ελληνικό ποδόσφαιρο. Το καλοκαίρι του ίδιου έτους εντάσσεται στον Ολυμπιακού Πειραιώς, αν και προοριζόταν για την ΑΕΚ Αθηνών. Παραμένει στον Ολυμπιακό για 4 περιόδους κατακτώντας 2 πρωταθλήματα και 2 κύπελλα.

Στο τέλος της περιόδου 1970-1971 ο Ολυμπιακός Πειραιώς αντιμετωπίζει για το ελληνικό πρωτάθλημα την Ε.Π.Α. Λάρνακας (συμμετείχε στο ελληνικό πρωτάθλημα ως πρωταθλήτρια Κύπρου της προηγούμενης περιόδου). Μετά τον αγώνα, ο Ολυμπιακός θα έδινε ένα φιλικό με τον ΑΠΟΕΛ στη Λευκωσία. Ο Κουρέας δεν ακολούθησε την αποστολή για να μεταβεί την επομένη, αφού ήθελε πρώτα να επισκεφτεί την οικογένειά του στην Αμμόχωστο. Στον δρόμο εμπλέκεται σε σοβαρό αυτοκινητικό δυστύχημα, το οποίο τον άφησε για ένα διάστημα στο νοσοκομείο Αμμοχώστου και συνέχεια στην Αθήνα. Αν και το δυστύχημα ήταν σοβαρό, ο ποδοσφαιριστής επέζησε, κατάφερε να περπατήσει και να συνεχίσει να παίζει ποδόσφαιρο. Μετά την αποθεραπεία του συνέχισε στον Ολυμπιακό και παρά τις δελεαστικές προτάσεις που είχε από την ΑΕΚ που επανήλθε για να τον εντάξει στη δύναμή της, προτιμά να συνεχίσει στον Εθνικό Πειραιώς.

Στον Εθνικό Πειραιώς ήταν ένας ιδιαιτέρως αγαπητός ποδοσφαιριστής και η απόκτηση του (μαζί με 2 άλλων Κύπριων ποδοσφαιριστών, Ανδρέα Κωνσταντίνου και Σταύρου Παπαδόπουλου) προκάλεσε ρεκόρ εισπράξεων για την ομάδα. Αγαπητός όμως, παρέμεινε και για τους οπαδούς του Ολυμπιακού και στα μεταξύ των δύο ομάδων παιχνίδι, οι οπαδοί του Ολυμπιακού χειροκροτούσαν σε κάθε φάση τον αντίπαλο πλέον Κουρέα.

Μετά τον Εθνικό Πειραιώς αγωνίστηκε στη Νέα Σαλαμίνα Λονδίνου με την οποία κέρδισε δύο πρωταθλήματα. Στη συνέχεια ανέλαβε ως προπονητής της Μικτής Παροικιακής Λονδίνου, με την οποία κέρδισε άλλα δύο πρωταθλήματα.

Ο ποδοσφαιριστής σε όλη την παρουσία του στο Κυπριακό πρωτάθλημα δεν δέχτηκε ποτέ κίτρινη ή κόκκινη κάρτα, παρατήρηση από διαιτητή.

Είναι μέλος του συνδέσμου Συνδέσμου Παλαιμάχων της Νέας Σαλαμίνας Αμμοχώστου.

Εθνική Κύπρου 
Το 1966 κλήθηκε για πρώτη φορά στην Εθνική Κύπρου με την οποία αγωνίστηκε έως το 1975, έχοντας 20 συμμετοχές. Είχε 10 συμμετοχές σε προκριματικά παγκοσμίου κυπέλλου, έξι συμμετοχές σε προκριματικά του Euro και τέσσερις συμμετοχές σε διεθνή φιλικά.

Βραβεύσεις 
Ειδική βράβευση από την Ένωση Αθλητικογράφων Κύπρου το 2006 
Τιμητική διάκριση από το Δήμο Αμμοχώστου το 2013

Τίτλοι

Ως ποδοσφαιριστής 
Ολυμπιακός Πειραιώς
 2 Πρωταθλήματα Ελλάδας (1973, 1974)
 2 Κύπελλα Ελλάδας (1971, 1973)

Νέα Σαλαμίνα Λονδίνου
 2 Πρωταθλήματα

Ως προπονητής 
Μικτή Παροικιακής Λονδίνου
 2 Πρωταθλήματα

Παραπομπές

Πηγές 
Το παιδί του Πειραιά, μα πάντα αθεράπευτα Κύπριος
Όταν η μπάλα μιλούσε κυπριακά..
Παίκτες που έγραψαν ιστορία
Cyprus - Record International Players
Τρεις χιλιάδες Θρυλικά γκολ και συνεχίζει...
Προφίλ στο eu-football.info
Προφίλ στην ιστοσελίδα της FIFA
Κυριάκος Κουρέας (1970-1974)

Βιβλιογραφία

 

Κύπριοι ποδοσφαιριστές
Κύπριοι προπονητές ποδοσφαίρου
Αμυντικοί ποδοσφαιριστές
Ποδοσφαιριστές Εθνικής Κύπρου
Ποδοσφαιριστές Νέας Σαλαμίνας
Ποδοσφαιριστές Ολυμπιακού Πειραιώς
Ποδοσφαιριστές Εθνικού Πειραιώς
Ξένοι ποδοσφαιριστές στην Ελλάδα
Κύπριοι ποδοσφαιριστές στο εξωτερικό